કોંગ્રેસ ઉપાધ્યક્ષ રાહુલ ગાંધીએ 8 નવેમ્બરના રોજ રાજ્યમાં સુરતની મુલાકાત લીધી હતી. સુરતમાં તેમણે નાના અને મધ્યમ કક્ષાના વેપારીઓ સાથે સંવાદ કર્યો હતો. સુરતનું ટેક્સટાઇલ બજાર અને હીરા બજાર ખૂબ મોટું છે, રાહુલ ગાંધીએ પોતાની મુલાકાત દરમિયાન આ બંને ઇન્ડસ્ટ્રીના નાનામાં નાના કારીગરથી માંડીને મધ્યમ કક્ષાના વેપારીઓ સાથે વાર્તાલાપ અને મુલાકાત કરી હતી, જરી અને ટિકી વર્ક કરતી મહિલાઓ અને એમ્બ્રોઇડરી કરતા વર્કરો સાથે પણ મુલાકાત અને સંવાદ કર્યો હતો. ત્યાર બાદ તેમણે સાંજે સંજીવ કુમાર ઓડિટોરિયમ ખાતે વેપારીઓ સાથે સંવાદ કાર્યક્રમ યોજ્યો હતો. રાહુલ ગાંધીની આ મુલાકાતમાં મુખ્ય બે મુદ્દા હતા, જીએસટી અને નોટબંધી.